**Тэма: Васіль Быкаў. ,,Незагойная рана”.**

**Вобраз галоўнай гераіні твора (7кл.)**

**Мэты ўрока:**

1. Раскрыць душэўны стан маці, якая чакае з вайны сына.

2. Выпрацоўваць уменні вызначаць ролю бытавых дэталяў, успамінаў,

эпізадычных вобразаў апавядання ў раскрыцці душэўнага стану маці, якая

чакае з вайны сына, драматызму становішча старой Тэклі, працаваць з

мастацкім творам, выбіраць патрэбнае, абагульняць, рабіць вывад, развіваць навыкі вуснага маўлення, работы ў групах, работы з практыка-

арыентаванымі заданнямі.

3. Спыніцца на мастацкіх прыёмах, якія дапамагаюць аўтару раскрыць пачуцці маці, акцэнтаваць увагу на майстэрстве аўтара ў паказе жыцця гераіні на працягу адных сутак.

4. Выхоўваць павагу да ветэранаў вайны і працы, сваіх бацькоў,старэйшых

людзей, абудзіць пачуццё нянавісці да вайны і да ўсіх яе праяў.

Папярэдняя работа:

***Вучні павінны зрабіць ілюстрацыі да твора.***

**Абсталяванне**: партрэт В. Быкава, фотаздымкі манументаў, помнікаў, прысвечаных Вялікай Айчыннай вайне, рэпрадукцыі карцін на ваенную тэматыку, выстава кніг на ваенную тэму, ілюстрацыі вучняў да твора, падручнік па беларускай літаратуры для вучняў 7-га класа, мультымедыйны праектар, тлумачальныя слоўнікі, аркушы паперы з надрукаванымі практыка-арыентаванымі заданнямі, карткі з заданнямі для работы ў групах.

**Ход урока**

1. **Арганізацыйна-псіхалагічны момант**

*Дзень добры! Сядайце, калі ласка,*

*Прыйшла сустрэч жаданая пара.*

*Вас запрашаю на ўрок, бы ў казку,*

*Жадаю шчасця, поспехаў, дабра.*

Сёння зусім звычайны ўрок і зусім звычайны дзень, але і незвычайная сустрэча з сапраўдным мастаком і сапраўднымі творамі мастацтва, якія заўсёды дазваляюць нам па-новаму зірнуць на сябе, на свае ўчынкі, перагледзіць свае погляды, па- іншаму зірнуць вакол сябе, на жыццё сучаснае і на мінулае. Я жадаю вам, каб гэта сустрэча аказалася для вас цікавай і плённай.

**II. Кантрольна-дыягнастычны этап**

Сёння мы працягваем нашу працу над апавяданнем Васіля Быкава ,,Незагойная рана” і пачнём яе з праверкі дамашняга задання.

***1. Праверка дамашняга задання.***

- Вусна перадайце змест апавядання. Пры адказе карыстайцеся ўласным ці

прапанаваным на папярэднім уроку планам.

***1)Адказы вучняў.***

(Пры адказах вучняў канцэнтрую іх увагу на дэталях, на стане герояў, стараюся выпрацоўваць уменне назіраць, выказваць свае думкі.)

2) Выстаўленне адзнак і іх каменціраванне.

**III. Матывацыйна-мэтавы этап**

***1. Метад ,,Інтэрв’ю”***

- Хто для вас з’яўляецца самым блізкім чалавекам? (Маці)

- Чаму вы лічыце маці самым блізкім і дарагім чалавекам? (Адказы вучняў)

2. Метад сэнсавых асацыяцый. (Вучні працуюць у групах)

Вучні 1-ай групы падбіраюць назоўнікі, якія асацыіруюцца са словам

,,маці”. (Жыццё, радасць, шчасце, любоў, пяшчота, прыгажосць…)

Вучні 2-ой групы падбіраюць прыметнікі да слова ..маці”. (Клапатлівая,

ласкавая, родная, любімая, бескарыслівая…)

Вучні 3-й групы падбіраюць дзеясловы да слова ..маці”. (Вучыць, абараняе, выхоўвае, клапоціцца, натхняе…)

***3. Слова настаўніка.***

Мы можам бясконца працягваць спіс добрых слоў пра маці, але зразумела адно, што для кожнага чалавека маці – гэта самы дарагі чалавек на зямлі. Нездарма ў 1996 годзе дзень 14 кастрычніка ў нашай краіне стаў Днём маці. Мацярынская любоў такая ж невычарпальная, як і сам вобраз маці. Вобраз маці апяваецца ў песнях, увасабляецца ва ўзорах народнага ткацтва, вышыўкі. Да матуль звярталіся і звяртаюцца мастакі, паэты і празаікі. Маці дае нам жыццё, ахоўвае яго ад усіх бед і няшчасцяў. Маці не спіць, калі дзеці малыя, бо яны часта хварэюць. Не спіцца ёй, калі яны падрастаюць, бо трывогі не даюць спакою мацярынскаму сэрцу. Самае вялікае шчасце для маці – бачыць сваіх дзяцей шчаслівымі. Але, на жаль, не заўсёды так адбываецца.

Мінулае… Яно ніколі не праходзіць бясследна. Асабліва, калі гэта мінулае – вайна. Сёння мы з вамі чарговы раз зазірнём у гэтае мінулае. Пагаворым пра галоўную гераіню твора, пра старую жанчыну Тэклю, якая 16 гадоў чакае з вайны сына.

Да падзей тых далёкіх часоў звярталіся і звяртаюцца многія беларускія

пісьменнікі, каб нагадаць нашчадкам і папярэдзіць іх, што трэба зрабіць усё, каб вайна ніколі не паўтарылася. Сярод іх і сусветна вядомы Васіль Быкаў. Сёння мы працягваем працу над творам таленавітага пісьменніка, які сам быў удзельнікам вайны і расказваў толькі пра тое, што ведаў, бачыў і перажыў. (Называю і запісваю на дошцы тэму ўрока, дзеці запісваюць яе ў сшытак. Разам з дзецьмі вызначаем мэты ўрока.)

Слайд 1.(Тэма і мэты ўрока.)

**IV. Аперацыйна-пазнавальны этап**

Мы вайны не бачылі. Але яна паўстае перад намі з карцін, кінафільмаў, кніг, шматлікіх помнікаў. Што ж такое вайна ў вашым разуменні? (Адказы вучняў)

- Давайце складзём да слова ,,вайна” асацыятыўны ланцужок. (Вучні

працуюць ў сшытках, потым адказваюць.)

(“Вайна” : страх, боль, смерць, страты, сіроцтва, нянавісць, голад,

бежанства, слёзы, адчай, горыч …)

-Як вы думаеце, якія ключавыя словы-вобразы будуць нв ўроку знаходзіцца ў цэнтры нашай увагі? (Маці і вайна)

Слайд 2. (Дэманстрацыя карціны М.Савіцкага “Партызанская мадонна”).

- Уважліва ўгледзьцеся ў карціну і скажыце, чаму маці і вайна – супрацьлеглыя

паняцці? (Маці дае жыццё, а вайна яго забірае.)

Галоўная гераіня твора – старая жанчына, якая чакае з вайны сына. Гэты вобраз прыйшоў з самога жыцця. Колькі іх, мацярок, якія чакаюць сваіх сыноў!

Слайд 3. (Дэманстрацыя фотаздымка Манумента ў гонар маці-патрыёткі ў

г.Жодзіна.)

- Аб чым расказвае гэты помнік, што вядома вам пра яго? ( Помнік расказвае пра трагічны лёс адной з дзясяткаў тысяч савецкіх сем’яў, якія згубілі за час Вялікай Айчыннай вайны дзяцей, -- сям’і Настассі Фамінічны Купрыянавай з беларускага горада Жодзіна, пяць сыноў якой аддалі жыццё за Радзіму ў час вайны. Помнік стаіць на трасе Мінск-Масква ў месцы невыпадковым: па гэтай дарозе беларусы ішлі на фронт, па гэтым шляху прыйшло на нашу зямлю вызваленне ў 1944 годзе, тут ішлі жорсткія баі за свабоду Радзімы. Скульптары манумента Андрэй Заспіцкі, Іван Міско, Мікалай Рыжанкоў; архітэктар Алег Трафімчук.)

- Ці можна сцвярджаць, што тэматычна гэты манумент і апавяданне В.Быкава ”Незагойная рана” вельмі блізкія? ( Так. Бо і Тэкля – галоўная гераіня апавядання В.Быкава – таксама не дачакалася сына з вайны. Мемарыял у Жодзіне сёння ўспрымаецца не проста як помнік Купрыянавай і яе сынам. Гэта – помнік усім маці, што не дачакаліся з вайны сваіх дзяцей.)

-Па якіх дэталях твару, постаці чалавека мяркуюць пра яго душэўны стан? (Па вачах! Па руках! Па вуснах!)

- Зачытайце радкі пра першую сустрэчу з Тэкляй. Якой уяўляецца вам гэта

жанчына? (Гэта старая, стомленая жанчына, якая не столькі сячэ дровы, колькі “кагосьці чакае, і гэтае чаканне балючым адбіткам тугі і надзеі свеціцца ў яе слязлівых вачах”.)

- Давайце прасочым, як у знешніх паводзінах Тэклі праяўляецца яе здагадка аб марным чаканні сына. Знайдзіце і зачытайце гэтыя апісанні. (Вучні зачытваюць урыўкі з твора).

- Што ж скалечыла жыццё, “спарахніла душу” старой Тэклі? (Гора, прынесенае вайной.)

- Зараз вам трэба паспрабаваць у парах выпісаць 3-4 словы або словазлучэнні з урыўка, якія найбольш яскрава перадаюць душэўны стан маці. (Вучні працуюць у парах. Пасля выканання задання агучваюць свае адказы).

- Спачатку мы бачым, што гэта бедная жанчына, якая звыклася з цяжкай

штодзённай працай, фізічнай стомленасцю. Затым ідзе апісанне чакання, надзеі і тугі Тэклі.

- Каб глыбей раскрыць стан, душэўныя пакуты гераіні, якая 16 год чакае сына, аўтар выкарыстоўвае розныя прыёмы: бытавыя дэталі, эпізадычныя вобразы апавядання, успаміны. А што такое мастацкая дэталь? Пазнаёмцеся ў літаратуразнаўчым слоўніку з паняццем літаратурны мастацкая дэталь, зрабіце запіс у сшыткі. (Работа ў сшытках)

- Дакажыце справядлівасць слоў: “Вялікае гора прыбіла ўсякі інтарэс да жыцця, зламала характар, спарахніла душу – нічога няміла цяпер стала адзінокай жанчыне”. (Вучні заўважаюць ”вышчарбленую сякеру”, ”абшкрэбаную закураную печ”, бедную хатнюю абстаноўку, ”заткнутую шыбу”, няма запасу дроў, спіць апранутая, не цікавіцца ўнукамі, ”быў некалі кот, ды і той звёўся чамусьці”).

- З якой мэтай аўтар падкрэслівае абыякавасць гераіні да свайго дома і ўвогуле да сябе? (Каб паказаць глыбіню гора старой).

- Які вывад мы можам зрабіць? (Вывад: Тэкля стала абыякавай да жыцця. Адзінае, што трымала яе на гэтым свеце, - надзея на вяртанне сына.)

- Зрабіце выснову аб ролі бытавых дэталяў у разуменні характару старой Тэклі. (Мастація дэталі адыгрываюць надзвычай важную ролю ў раскрыцці зместу, характарыстыцы персанажаў. Па адной такай дэталі можна меркаваць аб характары героя, яго схільнасцях, маральных якасцях. Дэталь становіцца красамоўным паказчыкам характару перажывання Тэклі (ад веры і чакання сына, пратэсту супраць думак пра смерць – да здагадкі, што надзеі яе дарэмныя).)

- Пазнаёмцеся ў літаратуразнаўчым слоўніку з паняццем ,,эпізод”, зрабіце запіс у сшытак.

***Фікультурная хвілінка. Гімнастыка для вачэй.***

- А зараз я папрашу папрацаваць вас з заданнямі ў групах. (Работа ў групах)

Група 1

1. Як раскрываецца душэўныя перажыванні і пакуты старой маці праз іншыя вобразы-персанажы апавядання – пісьманосца, суседкі Ульянкі? Як гэтыя маладыя людзі рэагуюць на паводзіны старой Тэклі ? Ці разумеюць, ці адчуваюць яны душэўную драму маці, якая страціла сына? Абмяркуйце сваё меркаванне, абапіраючыся на тэкст твора, апісанне паводзін гэтых людзей.

2. Якім чалавекам паўстае Васілёк ва ўспамінах Тэклі? Раскажыце пра яго

жыццё.

Група 2

1. Што адчувае Тэкля пры сустрэчы на дарозе хлопца на малатарні? Ці

разумее ён душэўную драму маці, якая страціла сына?

2. Якая роля ў творы адводзіцца ўспамінам і снам гераіні?

Група 3

1.Чаму Тэкля адпраўляецца ў дарогу насустрач сыну? Што думае і адчувае

жанчына ў дарозе?

2.Як вы разумееце выраз: “Спыніцца яна не магла, не магла і вярнуцца: ёй

здавалася, што жыццё яе сына – у той дарозе”?

Група 4

1. У канцы апавядання аўтар прыводзіць жанчыну да каменнага абеліска. Як выглядае гэты абеліск? Аб чым сведчыць такое апісанне помніка?

2. У спісе загінуўшых на абеліскуне было прозвішча сына Тэклі. Але было там нешта, што асабліва кранула маці, гэта “і іншыя”. Каго мелі на ўвазе пад гэтым словам “і іншыя”? (Абмеркаванне пытанняў кожнай групы)

-На чым трымалася вера Тэклі? Чаму толькі яна так ўпарта, цярпліва, без

скаргаў чакала свайго Васілька? (Разважаючы пра мацярынскае сэрца, якое ўсё разумее і даруе, вучні зробяць вывад, што няма на свеце больш адданага і вернага чалавека, чым маці.

Дапамагаю вучням успомніць трагедыю, якая адбылася ў Паўночнай Асеціі, калі ад наступстваў стыхіі загінула група кінеграфістаў на чале з Сяргеем Бадровым. Калі ўсе ўжо страцілі надзею на выратаванне пацяперпеўшых, на месцы трагедыі засталіся толькі блізкія, якія верылі і шукалі ўваход у тунэль. Большасць з іх – маці загінуўшых.

-Зрабіце вывад аб ролі эпізадычных сустрэч у раскрыцці характару галоўнай гераіні апавядання. (В. Быкаў паказаў глыбіню мацярынскага гора, якое нельга суцешыць, нікому нельга паправіць.)

- Цяпер яе хвалюе адно : даведацца, дзе пахаваны яе сын? (Зачытваецца апошні эпізод апавядання) .

- Каго мелі на ўвазе пад гэтым словам “іншыя”? (Сярод усіх мемарыялаў, помнікаў і абеліскаў асаблівае месца належыць магіле Невядомага салдата.)

-Як вы лічыце, чаму ўсе кіраўнікі дзяржаў, дэлегацыі прыносяць кветкі да магілы Невядомага салдата? Увогуле, чаму ва ўсім свеце такое стаўленне да гэтага помніка? (Таму што невядомых не павінна быць. Усе, хто аддалі жыццё за Радзіму, нечыя сыны, браты, бацькі. Іх імёнаў няма на абелісках, але яны засталіся ў людской удзячнай памяці.) Вайна пакінула жахлівы след у гісторыі нашай краіны. Гэта вечны боль і сумны ўспамін пра загінуўшых. Гэта пачуццё захаплення героямі і ўдзячнасць ім за падараваны мір і спакой. Беларусь, як ні адна іншая краіна свету, зведала жахі апошняй вайны. Па ўсёй яе тэрыторыі, амаль у кожнай вёсцы штодня нагадваюць аб перажытым помнікі, мемарыялы, сціплыя абеліскі. Гэта Брэсцкая крэпасць – герой, Хатынь, Курган Славы і г.д.

**V. Кантрольна-карэкцыйны этап**

- Вобраз галоўнай гераіні напісаны псіхалагічна тонка, дакладна. Толькі з

мацярынскага сэрца праз 16 год пакутлівага чакання можа вырвацца ,,страшнае пытанне”: ,,Сыночак мой, дзе ж ты?”

1. Пытанні да класа:

1) Чаму, на вашу думку, аўтар пакідае гераіню ля помніка-абеліска? (Вучні пры дапамозе настаўніка робяць абагульненне, што ўсе помнікі – гэта ўшанаванне памяці і напамін.)

2) Чаму творы пра вайну неабходна вывучаць і сёння, у мірны час? Чаму неабходна памятаць пра вайну?

3) Што неаходна рабіць, каб у свеце ніколі не было вайны? ( Гавораць, хто не памятае свайго мінулага, асуджаны зноў яго перажыць. І таму так важна, жыццёва важна, каб на ўвесь свет гучала народная памяць, праўда

пра вайну.)

2***. Падагульненне настаўніка.***

Вайна – злачынная справа. Вайна – боль і памяць народа. Самае жудаснае – вайна. Самае немагчымае – вайна. Вайна пакінула жахлівы след у гісторыі нашай краіны. Гэта вечны боль і сумны ўспамін пра загінуўшых. Гэта пачуццё захаплення героямі і ўдзячнасці ім за падараваны мір і спакой. Калі мы вымаўляем гэта слова, сэрца сціскаецца ад крыўды і болю. Колькі праліта слёз, скалечана лёсаў, колькі прапаўшых без вестак, колькі незагойных ран. Мір – гэта шчасце, радасць, чыстае неба над галавой, усмешкі блізкіх людзей, і так добра, калі ўсё гэта ў нас ёсць. І каб жахі вайны больш непаўтарыліся, нам неабходна памятаць аб тым, якой цаной было заваявана гэта чыстае неба над галавой, памятаць тых, хто заваяваў яго для нас, і рабіць усё, каб такое больш не паўтарылася.

3.Выстаўленне і каменціраванне адзнак вучням за ўрок.

**VI. Рэфлексія**

1. Падбор эпіграфа да ўрока.

Часта аўтар да твора падбірае эпіграф. Гэта зрабіў і В.Быкаў да свайго апавядання. Часта настаўнікі падбіраюць эпіграф і да тэмы ўрока. Я свядома гэтага не рабіла. Хачу прапанаваць гэта зрабіць зараз вам. Папрацуйце, калі ласка, з падабранымі мною ўрыўкамі з вершаў і выберыце той, які, на ваш погляд, найбольш падыходзіць у якасці эпіграфа да нашага ўрока. Абгрунтуйце сваю думку.

(Слайд 4. Варыянты эпіграфаў.)

*- «Расказваю пра вайну, бо ненавиджу яе»* В. Быкаў

- *« І ёй успамінаецца тады,*

*Як сын казаў: « Вярнуся, не загіну,*

*Чакай мяне…Чакай!..»*

*Ідуць гады,*

*І кожны дзень чакае маці сына».*

В. Зуёнак « З вайны сустрэлі мацяркі сыноў…»

*- « Да болю можа прыцярпецца*

*І да няшчасця, толькі не яны,*

*Што страцілі дзяцей …*

*Гарыць для іх цяпельца*

*На тым далёкім беразе вайны».*

П. Панчанка « Іх вечныя агні»

2***. Складанне сінквейна.***

Вучням прапануецца скласці сінквейн на тэму ,,рана”.

**VII. Дамашняе заданне**

Прапаную вучням творчае заданне на выбар:

1. Асэнсуйце роздумы-ўспаміны Тэклі, ацаніце глыбіню яе ўнутраных перажыванняў, мар і надзей. Вынікі сваёй працы прадстаўце на абмеркаванне ў выглядзе адкрытага пісьма да старой маці;

2. Паспрабуйце зацікавіць апавяданнем В.Быкава ,,Незагойная рана “ тых, хто яшчэ не прачытаў гэты твор. Свой адказ прадстаўце на абмеркаванне ў выглядзе буктрэйлера (да 3 хвілін)